Fjögurra ára dreng var bjargað úr skurði við Skógarflöt á Akranesi síðastliðið þriðjudagskvöld . Drengurinn var að leik ásamt félaga sínum þegar hann féll í skurðinn og náði vatnið upp að öxlum . Feður drengjanna voru að vinna við nýbyggingar í nágrenninu , heyrðu hróp þeirra , komu á vettvang og drógu drenginn upp úr vatninu . Að sögn lögreglu var um að ræða skurðenda , gamlan túnskurð sem nánast var búið að fylla upp vegna lóðaframkvæmda á svæðinu . Í þennan skurðenda hafi síðan safnast vatn sem skapaði hættuna og var það lán í óláni að skurðurinn var ekki dýpri . Þrátt fyrir að umræddur skurðendi væri ekki á vinnusvæði verktaka við leikskólann á Ketilsflöt , brást hann vel við beiðni lögreglu og fyllti upp í skurðinn , þannig að hann freistar ekki lengur til leikja ungra barna .